b'\n_START_ARTICLE_\nRoger Penrose\n_START_SECTION_\n\xc5\xbdivljenje in delo\n_START_PARAGRAPH_\nPenrose je sin genetika, psihiatra, matematika in \xc5\xa1ahovskega teoretika Lionela Sharplesa Penrosea in Margaret Leathes, ter vnuk fiziologa in biokemika Johna Beresforda Leathesa. Njegov starej\xc5\xa1i brat Oliver je matematik in fizik, mlaj\xc5\xa1i brat Jonathan pa \xc5\xa1ahovski velemojster. Njegov stric Roland je bil umetnik, zgodovinar in pesnik._NEWLINE_Roger je bil prezgodaj razviti otrok. Diplomiral je iz matematike na Univerzitetnem kolid\xc5\xbeu v Londonu. Leta 1958 je doktoriral na Univerzi v Cambridgeu pod Toddovim mentorstvom z dizertacijo o tenzorskih metodah v algebrski geometriji._NEWLINE_Z o\xc4\x8detom sta leta 1958 objavila vrsto nemogo\xc4\x8dega predmeta, Penroseove stopnice, katere je upodobil tudi nizozemski grafik M. C. Escher._NEWLINE_V letu 1965 je dokazal da lahko singularnosti, kot so na primer \xc4\x8drne luknje, nastanejo iz gravitacijskega kolapsa gostih, umirajo\xc4\x8dih zvezd. Njegovo delo je raz\xc5\xa1iril Hawking z dokazom izrekov o singularnostih._NEWLINE_Penrose je leta 1967 razvil teorijo tvistorjev, ki preslikajo geometrijske objekte v prostoru Minkowskega v \xc5\xa1tirirazse\xc5\xbeni kompleksni prostor z metriko (2,2). Leta 1969 je predvidel domnevo vesoljske cenzure. Ta predlaga, da nas Vesolje varuje pred naravno nepredvidljivostjo gravitacijskih singularnosti na ta na\xc4\x8din, da jih zakriva pred na\xc5\xa1imi o\xc4\x8dmi. Domneva \xc5\xa1e ni dokazana._NEWLINE_Leta 1974 je odkril Penroseova pokritja, ki z dvema mnogokotnikoma (romboma) neperiodi\xc4\x8dno pokrijejo ravnino. Leta 1984 so na\xc5\xa1li podobne vzorce pri razporeditvi atomov v kvazikristalih._NEWLINE_Njegovo najpomembnej\xc5\xa1e odkritje bi lahko bilo odkritje spinskih mre\xc5\xbe iz leta 1971, ki so kasneje tvorile geometrijo prostor-\xc4\x8dasa v zan\xc4\x8dni kvantni gravitaciji. Znan je tudi po zamisli Penroseovih diagramov (slu\xc4\x8dajnih diagramov).\n_START_SECTION_\nPriznanja\n_START_PARAGRAPH_\nOd leta 1972 je \xc4\x8dlan Kraljeve dru\xc5\xbebe iz Londona.\n_START_SECTION_\nNagrade\n_START_PARAGRAPH_\nLeta 1971 je Penrose prejel Dannie Heinemanovo nagrado za matemati\xc4\x8dno fiziko Ameri\xc5\xa1kega fizikalnega dru\xc5\xa1tva, leta 1989 pa Diracovo medaljo in nagrado Fizikalnega in\xc5\xa1tituta (IoP)._NEWLINE_Za svoje znanstvene dose\xc5\xbeke je leta 2008 prejel Copleyjevo medaljo Kraljeve dru\xc5\xbebe iz Londona.'